《送陈用之远游》
宋代·舒岳祥

流水写清音，青山发令姿。
左右惟所取，囊箧恒相随。
君游且有日，欲访燕赵奇。
此行犹在眼，已作久别思。
君如生马驹，腾踏不可羁。
王良施辔勒，往献白玉墀。
胸中二三策，和扁为国医。
南士方世用，砭鍼贵适宜。
腰间黄金印，季子何必归。
丈夫轻四海，吾老不可期。
何以为君赠，梅花千里枝。
何以为我报，千首纪行诗。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。